Mihál, Jozef, poslanec NR SR (2013-12-12):
Ďakujem pekne za slovo. Pán podpredseda, vážený pán generálny riaditeľ, kolegyne, kolegovia, ja takisto chcem trošku rozpitvať rozpočet Sociálnej poisťovne a nielen ten budúci pre rok 2014, ale chcem sa vrátiť aj k výsledkom roka 2013, aby sme boli v jasnom kontexte toho, kde sa Sociálna poisťovňa nachádza. Ale tu teraz naozaj primárne nejde o inštitúciu Sociálna poisťovňa a nejde ani o inštitút, ani o pána generálneho riaditeľa, ja sa zdržím nejakých komentárov podľa možnosti, ale ide o systém, dôchodkový systém ako taký. A tu si treba uvedomiť, že nie je to dobré, nie je to dobré, ideme do bankrotu dôchodkového systému, ak takto budeme pokračovať ďalej. Prečo to hovorím? Každý, kto má trošku cit pre čísla a trošku venuje času rozpočtu Sociálnej poisťovne, to tam predsa jasne musí vidieť. Takže pokiaľ ide o rok 2013, ktorý pomaly končí, tak ja som sa z materiálu, ktorý sme dostali na schválenie, dozvedel, že skutočné príjmy Sociálnej poisťovne v roku 2013 budú oproti naplánovanému stavu, pôvodne naplánovanému stavu, nižšie o 73 mil. eur. Sociálna poisťovňa získa menej o 73 mil. eur pre tento rok. Čo je ale dôležité, príjmy od ekonomicky aktívneho obyvateľstva, to znamená zamestnávatelia, zamestnanci, živnostníci, resp. SZČO, dobrovoľne poistené osoby, dajú do Sociálnej poisťovne tento rok o 88 mil. eur menej, ako sa pôvodne plánovalo. Samotní živnostníci, resp. SZČO dajú do Sociálnej poisťovne o 73 mil. eur menej, ako sa pôvodne plánovalo a to pritom živnostníkom boli dramatickým spôsobom zvýšené v roku 2013 ich odvody. Odvody, tie tzv. minimálne do samotnej Sociálnej poisťovne, lebo máme ešte aj zdravotné poistenie samozrejme, minimálne odvody do Sociálnej poisťovne šli hore o 18 eur mesačne a tie vyššie odvody, ako minimálne, tie skočili hore až o 30 %. Napriek takémuto masívnemu zvýšeniu odvodov živnostníkom Sociálna poisťovňa nesplnila tento svoj plán výberu odvodov od živnostníkov, chýba jej 73 mil. eur a prečo to je, napriek tomu zvýšeniu odvodov, veď mali prísť väčšie odvody, neprišli, no prečo to je? Odpoveď je úplne jednoduchá. Preto, lebo nám zmizlo 40-tisíc živnostníkov, ktorí pôvodne v Sociálnej poisťovni boli. V novembri 2011, čiže na sklonku vlády Ivety Radičovej, bolo v Sociálnej poisťovni prihlásených a povinné odvody do Sociálnej poisťovne platilo približne 253-tisíc živnostníkov. Teraz je ich omnoho, omnoho menej, zhruba o 40-tisíc menej a z materiálu, ktorý nám predložil pán generálny riaditeľ na posúdenie a schválenie vyplýva, že Sociálna poisťovňa predpokladá, že v roku 2014 bude mať 204-tisíc platiacich živnostníkov. Čiže z 253-tisíc za v podstate dva roky, pokles na 204-tisíc živnostníkov. To je v podstate 49-tisíc živnostníkov mínus. Kde sa títo ľudia stratili? Stratili sa. Odvody neplatia. V tom horšom prípade neplatia nič a čerpajú sociálne dávky dnes. Prečo sa tomu tak stalo? Nemienim tu hádzať hrach o stenu, ani nosiť drevo do lesa, všetci to dobre viete, prečo sa to stalo. Takže Sociálna poisťovňa pre rok 2013 nemá tieto zdroje. Čo sa teda deje? Nastupuje štát. Samozrejme, podľa zákona štát si musí splniť svoju povinnosť a tak štát musí sanovať tieto výpadky príjmov Sociálnej poisťovne vyššími dotáciami. V roku 2013 tak oproti pôvodnému plánu štát zaplatí Sociálnej poisťovni dotáciu o 23 miliónov viac. Plán bol 689 miliónov, skutočnosť podľa materiálu, ktorý ste predložili, je 714 miliónov, to je tých 25 miliónov, 23 miliónov, pardon, rozdiel, 25 miliónov rozdiel a keď som si ešte dnes pozeral webovú stránku ministerstva financií, tak tam som sa dokonca dozvedel, dočítal, že malo by to byť dokonca až 721 miliónov, čiže ešte ďalších 7 miliónov musí štát pridať, po tom všetkom. To je, ak dobre počítam, 32 miliónov plus oproti plánu. Prečo to štát musí robiť? No jednoducho preto, keby tú dotáciu nedal, keby nezvýšil tento príspevok štátu, tak Sociálna poisťovňa by nemala peniaze na výplatu dôchodkov z takzvaného I. piliera. A pokiaľ ide o samotné dôchodky, starobné dôchodky, tak oproti plánu za rok 2013 Sociálna poisťovňa musí na starobné dôchodky vyplatiť občanom dôchodcom o 23 miliónov eur viac, ako pôvodne predpokladal rozpočet. Čiže vypadli príjmy, navýšili sa požiadavky na dôchodky, túto, tento rozdiel musí sanovať štát, pretože zákon túto povinnosť štátu dáva. Kto je to štát? Štát, to sú všetci občania a na tieto dotácie sa všetci títo občania musia zložiť svojimi daňami. Či sú to dane z príjmov, spotrebné dane, DPH, skrátka občania tento deficit v konečnom dôsledku musia zaplatiť. Žiadny Ježiško alebo Brusel, jednoducho občania. Čiže resumé pre rok 2013 tak, ako sa nám končí a tak ako to uviedol pán generálny riaditeľ vo svojej správe, je taký, že príjmy sú o 75 miliónov od ekonomicky aktívneho obyvateľstva nižšie. Naopak, výdavky na dôchodky sú o 25, pardon, miliónov vyššie. To je sto miliónov eur, ktoré chýbajú v rozpočte za tento rok. Sociálna poisťovňa to kryje z rezerv a zvyšuje dotácie od štátu. Áno, aby sme nezabudli pripomenúť, rok 2013 bol výnimočný aj tým, že v roku 2013 ešte bol otvorený II. pilier. To znamená, že Sociálna poisťovňa si pomohla v rozpočte aj prevodom príspevkov od bývalých sporiteľov, ktorí vo viere, že sa pre nich I. pilier viac oplatí, ako II. pilier, vystúpili z II. piliera a ich úspory v sume radovo desiatky či stovky miliónov eur boli prevedené do Sociálnej poisťovne. Mne je veľmi ľúto týchto ľudí, ktorí vystúpili z II. piliera, najmä tých mladších, ktorí boli presvedčení propagandou súčasnej vlády, že z II. piliera majú vystúpiť, aby mali vyššie dôchodky, pretože sa obávam, že tie budúce vlády o 23-30 rokov, tie sľuby, ktoré im populistickým spôsobom dala vláda Roberta Fica, im nikto nebude schopný splniť. Ako vyzerá návrh rozpočtu Sociálnej poisťovne na rok 2014? Podľa návrhu rozpočtu na rok 2014 má štát Sociálnu poisťovňu dotovať sumou 1 mld. 61 mil. eur, jedna miliarda 61 miliónov eur. To je o 347 mil. eur viac, ako má byť skutočný príspevok štátu za rok 2013. Čiže medziročne je nárast príspevku štátu, nárast dotácie o 347 mil. eur, nie o 5 eur, o 347 mil. eur. Viete, čo to vlastne znamená? Bez týchto peňazí by Sociálna poisťovňa, pani Gabániová, nebola schopná vyplácať dôchodky súčasným dôchodcom. A teraz pre vás, aby vám, aj vám to bolo jasné, poviem, čo to vlastne znamená. Jedna miliarda 61 miliónov eur, dotácia Sociálnej poisťovne od štátu s tým, že máme asi 980-tisíc poberateľov starobných dôchodkov, ak si to, prosím, medzi sebou predelíte, tak na jedného dôchodcu to znamená dotáciu vyše tisíc eur ročne. Na dôchodok jedného dôchodcu. V prepočte na mesiac je to viac ako 80 eur mesačne. Čiže keby táto dotácia od štátu do Sociálnej poisťovne neprišla a keby rozpočet Sociálnej poisťovne bol o tom, že to, čo sa vyberie na odvodoch, sa zároveň vyplatí na dôchodky, tak dôchodky zo Sociálnej poisťovne, ktoré poberajú súčasní dôchodcovia, by museli byť v priemere o 80 eur nižšie. Milí dôchodcovia, viete si predstaviť, že by váš dôchodok bol o 80 eur mesačne nižší? Ja viem, že si to predstaviť neviete, to by vás priviedlo do zúfalstva, tie dôchodky sú tak či tak nízke. Ale predstavte si, že by ste dostali o 80 eur menej. To, že dôchodky dostávate také, aké dostávate, je vďaka tejto dotácii od štátu. Myslí si niekto, kto tu sedí, že takáto dotácia od štátu je dlhodobo udržateľná? A s tým, že má vlastne stále narastať? S tým, že táto vláda osekala viac o polovicu II. pilier, to znamená to, čo sa malo vrátiť z II. piliera, sa dôchodcom nevráti, že Sociálna poisťovňa bude v ďalších rokoch stále vo väčších a väčších problémoch? Miliarda eur, vyše miliarda eur, to je približne 1,5 % HDP. To nie je maličkosť. A ešte raz opakujem, keby tej dotácie nebolo, tak by súčasní dôchodcovia mali o 80 eur nižšie dôchodky. Takýto je súčasný stav v Sociálnej poisťovni, takýto je súčasný stav v I. pilieri a treba si to otvorene povedať, pokým sa to úplne nezosype. Čakal som, čo povie pán generálny riaditeľ v kontexte toho, že sa pripravuje anuitná novela pre II. pilier a dočkal som sa. Presne to povedal pán generálny riaditeľ, čo predpokladám, že budú predstavitelia SMER-u, či je to pán generálny riaditeľ, či je to premiér, či to budú poslanci a ďalší predstavitelia SMER-u, čo budú hovoriť v momente, keď sa začnú vyplácať anuitné dôchodky z II. piliera. Budú hovoriť občanom víťazoslávne: „My sme vám to hovorili, 20-eurové mesačné dôchodky, II. pilier nefunguje, tu máte jasný dôkaz.“ Dostáva dôchodca, ktorý čerpá dôchodok z II. piliera nejakú dotáciu tak, ako ju dostáva dôchodca, ktorý má dôchodok z I. piliera? Aj jemu dáte 80 eur mesačne tak, ako to dostáva dôchodca z prvého piliera? Ak áno, potom sa môžeme baviť o tom, čo je výhodnejšie, či druhý alebo prvý pilier. Pokiaľ to je tak, (potlesk) pokiaľ to je tak, že štát dáva každému dôchodcovi 80 eur mesačne z daní a nie z odvodov, ale z daní, tie peniaze mohli ísť niekde inde, tak potom nie je fér porovnávať sumu vyplatenú z prvého a sumu vyplatenú z II. piliera. Zdieľam obavy kolegu Jula Brocku o to, že s naraz pribúdajúcim časom a s tým, ako sa bude aj rokovať o anuitnej novele, tak začnú silnieť tieto reči zo strany predstaviteľov SMER-u a takouto falošnou argumentáciou budú namotávať sporiteľov, ktorých je stále v II. pilieri okolo jedna, 1 milión 400-tisíc, aby z II. piliera vystúpili. Začnú potichu, ale neúnavne robiť takúto falošnú a špinavú propagandu. A prečo? Mali sme tu tri, či štyri dni ministra financií Počiatka. (Pozn. red.: správne má byť „Kažimíra“.) Vážení kolegovia, ten sa len tak mohol usmievať a pochechtávať z toho, čo ste mu ako opoziční poslanci rozprávali o nejakom rozpočte. Keď tento človek vie, že v II. pilieri má temer 6 mld. eur, ktoré si tam sporitelia nasporili a šikovnou stratégiou, tlakom psychologickým, plus tým, ako bude vyzerať anuitná novela, budú tlačiť na sporiteľov, aby z II. piliera vystúpili, tak môže bez problémov tak, ako minulý rok si zahojil rany v rozpočte, zahojiť aj tento rok rany tým, že znovu víťazoslávne otvoria II. pilier a vyštvú všetkých sporiteľov, ktorí ešte tam zostali, z neho von. Tých 6 mld. eur je veľmi lákavých. Heslo Madame Pompadour, po nás potopa, presne sedí na druhú vládu Roberta Fica. To je jedno, čo príde po vás, dôležité je, aby ste si vy zachránili kožu a to, že tak urobíte na úkor fungujúceho dôchodkového systému a na úkor budúcich dôchodcov, to vám je absolútne jedno. Ešte raz chcem zdôrazniť, ja nepoviem ani slovo proti rozpočtu Sociálnej poisťovne, tak ako bol predložený, pretože chápem, že Sociálna poisťovňa je vo veľkom svrabe. Chápem, že I. pilier, tak ako funguje dnes, je dlhodobo neudržateľný a nie pán generálny riaditeľ Muňko za to môže, ale môže za to zle nastavený systém a to, že nie ste ochotní diskutovať o zmenách I. piliera tak, ako diskutovať skutočne treba, nie odsúvať riešenia na nejaké budúce vlády s heslom po nás potopa, ale diskutovať o tých zmenách teraz, aj keď to pre vás bude skutočne nepopulárne. Jednoducho ešte raz zdôrazňujem, dnes prispieva štát každému dôchodcovi sumou v priemere 80 eur mesačne na jeho dôchodok, na tie mizerné dôchodky ešte ide 80-eurová dotácia. Keby jej nebolo, tak ten, kto má dnes 350-eurový dôchodok, mal by len 270-eurový. Toto si treba uvedomiť a ak chcem pre strednú, mladšiu generáciu a naše deti zachovať nejaký dôchodkový systém, tak sa poďme o tom seriózne baviť. Jedna z možností, ako to urobiť, je korektne a zodpovedne prijať ústavný zákon o dôchodkovom systéme na Slovensku.